റെയില്വേ പ്ലാറ്റ്ഫോമില് ഉപേക്ഷിച്ചനിലയില് മാരക മയക്കുമരുന്ന് കണ്ടെത്തി കണ്ണൂര്: കണ്ണൂര് റെയില്വേ സ്റ്റേഷന് പ്ലാറ്റ് ഫോമില് ഉപേക്ഷിക്കപ്പെട്ടനിലയില് അതിമാരക മയക്കുമരുന്ന് കണ്ടെത്തി. 15 ഗ്രാം എംഡിഎംഎയാണ് മൂന്നാം നമ്ബര് പ്ലാറ്റ് ഫോമില് ഉപേക്ഷിക്കപ്പെട്ടനിലയിലുള്ള ബാഗില്നിന്നു കണ്ടെത്തിയത്. റെയില്വേ പ്രൊട്ടക്ഷന് ഫോഴ്സ് കണ്ണൂര് സര്ക്കിള് ഇന്സ്പെക്ടര് ബിനോയി ആന്റണിയുടെ നേതൃത്വത്തിലുള്ള ആര്പിഎഫ് സംഘവും എക്സൈസ് സംഘവും സംയുക്തമായി നടത്തിയ പരിശോധനയിലാണ് മയക്കുമരുന്ന് കണ്ടെത്തിയത്. സ്കൂളുകളും കോളജുകളും തുറന്ന സാഹചര്യത്തില് വിദ്യാര്ഥികള് ഉള്പ്പെടെയുള്ളവരെ ലക്ഷ്യമിട്ട് മയക്കുമരുന്ന് മാഫിയ പ്രവര്ത്തിക്കുന്നുണ്ടെന്ന് രഹസ്യാന്വേഷണ റിപ്പോര്ട്ടുണ്ടായിരുന്നു. ഇതേത്തുടര്ന്ന് റെയില്വേ സ്റ്റേഷനില് കര്ശന പരിശോധനയാണു നടത്തുന്നത്. ഇക്കാര്യം മനസിലാക്കിയ മയക്കുമരുന്ന് കടത്തുകാര് ബാഗ് സഹിതം ഉപേക്ഷിച്ച് കടന്നുകളഞ്ഞതാകുമെന്നാണ് നിഗമനം. എക്സൈസ് സംഘം അന്വേഷണം ഊര്ജിതമാക്കിയിട്ടുണ്ട്. മയക്കുമരുന്ന് കണ്ടെത്തിയ സംഘത്തില് പ്രിവന്റീവ് ഓഫീസര്മാരായ ശശി ചേണിച്ചേരി, എം.കെ. സന്തോഷ്, ജോര്ജ് ഫെര്ണാണ്ടസ്, സിവില് എക്സൈസ് ഓഫീസര് പി.യേശുദാസ് , സീനിയര് ഗ്രേഡ് ഡ്രൈവര് കെ.ബിനീഷ്, റെയില്വേ പ്രൊട്ടക്ഷന് ഫോഴ്സ് സബ് ഇന്സ്പെക്ടര് ടി.വിനോദ്, അസി. സബ് ഇന്സ്പെക്ടര് ബിജു നരിച്ചന്, കോണ്സ്റ്റബിള്മാരായ ടി.നിജേഷ്, രാമകൃഷ്ണന് എന്നിവരുമുണ്ടായിരുന്നു. വിദ്യാഭ്യാസ സ്ഥാപനങ്ങള് തുറന്ന സാഹചര്യത്തില് വരുംദിവസങ്ങളില് പരിശോധന കര്ശനമാക്കുമെന്ന് എക്സൈസ് അറിയിച്ചു.